
A teljes szerkezetű oklevél a magyar királyi kancelláriai gyakorlatban 1172-1235 között

Az elmúlt bő évszázadban a történeti kutatás viszonylag sokat foglakozott III. Béla kancelláriai reformja előtti oklevelekkel, a királyi kápolna oklevéladásával, valamint a III. Béla féle kancelláriai reformmal. Számos tanulmány látott napvilágot ebből a korszakból, mely részletekbe menően, nagy precizitással elemezte a királyi oklevelek oklevélrészeinek fejlődését, a bennük lévő formulák egységesülését, külföldi párhuzamait.
Azonban Imre és II. András korának diplomáiról nem készültek olyan aprólékos, a különböző oklevélrészek fejlődésére összpontosító elemzések, mint a 12. századból.
Jelen dolgozat fő célja, hogy pótolva ezt a hiányt önálló alapkutatásra támaszkodva rekonstruálja az 1172 és 1235 közötti teljes szerkezetű királyi okleveles gyakorlatot külön hangsúlyt fektetve a különböző oklevélrészek használatában beállt változásokra. Ugyanis a különböző formulák időbeli előfordulásának teljeskörű leírása a keltezetlen okleveleknek a korábbiaknál sokkal pontosabb kormeghatározását tesz lehetővé, illetve az oklevelek hitelességének vizsgálatakor is hasznos eszközt ad a kutató kezébe. Ezen túl egy ilyen típusú vizsgálat kiindulási pontként szolgálhat a korabeli teljes magyar okleveles gyakorlat irányvonalainak megállapításában, ti., hogy a királyi kancellária mennyiben szolgált követendő példaként a vidéki okleveles gyakorlatban.
Ugyanakkor dolgozatom nem öncélú, nem csak a diplomatika területén hozhat érdekes eredményeket. Hiszen a királyi oklevelek formuláiban beállt változások alapján arra is választ kaphatunk, hogy az uralkodó és kancellárváltások mennyiben voltak hatással az okleveles gyakorlat. Megfordítva: Az oklevelek formuláiban beállt változások mennyiben estek egybe egy-egy új kancellár feltűnésével. Ennél egy fokkal tovább lépve, a különböző politikai események, zavarok – például András király kereszteshadjárata – milyen mértékben hagytak nyomot a kancellária működésén, vagyis az egyik legfontosabb központi kormányzati intézményen. 



